Nýr framkvæmdastjóri upplýsingatæknisviðs og alþjóðlegrar verkefnastofu Össurar hafði starfað ásamt eiginmanni sínum í mörg ár í banka þar til það þótti ekki lengur heppileg staða . Nýtur frítímans í tjaldútilegum í óbyggðum , í golfi og passa barnabörn . „ Starfið hér hjá Össuri verður að því leitinu til svipað og ég hef verið að gera í Arion banka síðustu ár að ég er að stýra upplýsingatæknisviði og verkefnastofu fyrirtækisins , en þetta er auðvitað í heilbrigðisgeira þar sem verið er að framleiða hluti sem virkilega bæta líf fólks , “ segir Rakel Óttarsdóttir sem tekið hefur við stjórn upplýsingatæknisviðs og alþjóðlegrar verkefnastofu Össurar . „ Þetta nýja starf hefur spennandi alþjóðlegan vinkil sem verða mikil viðbrigði frá bankanum , enda starfar Össur í 26 löndum og er með viðskiptavini út um allan heim . Ég hef fundið það mjög sterkt hvað fólk er jákvætt út í Össur enda svakalega flott fyrirtæki , en það eru mikil viðbrigði frá því neikvæða viðhorf sem maður heyrir því miður oft um bankastarfsemi . “ Eiginmaður Rakelar er Gísli Óttarsson framkvæmdastjóri áhættustýringar í Arion banka , en hann á fjögur uppkomin börn og fimm barnabörn . „ Við vorum bæði búin að vera framkvæmdastjórar í bankanum í mörg ár en svo þótti það ekki lengur heppileg staða að vera með hjón í framkvæmdastjórn . Mér þótti þetta góður tími til breytinga og ákvað að fara að gera eitthvað allt annað , “ segir Rakel . Hún segir það hálfgerða tilviljun að hún hafi farið inn í fjármálastarfsemi á sínum tíma . „ Ég lærði tölvunarfræði í háskólanum , þá vorum við einhverjar fimm konur af um 100 manns sem byrjuðu í náminu , en í dag skilst mér að hlutfall kvenna í þessu námi sé orðið yfir þriðjungur . Ég fékk áhugann eftir að hafa tekið forritunarkúrs í Verzló og gat notað hann í sumarvinnu hjá fyrirtæki pabba til að búa til lítið forrit sem flýtti fyrir okkur við að fylla út útflutningsskjöl sem þurfti áður að vélrita 10 eða 20 sinnum á kalkípappír . Eftir námið fór ég svo að vinna hjá tölvufyrirtækinu Libra við að forrita verðbréfakerfi en þá var íslenski verðbréfamarkaðurinn að komast í gang og verið að þróa kerfi sem notuð eru í öllum bönkum og fjármálafyrirtækjum á landinu í dag . “ Rakel segir það gefa sér mikið að fá að upplifa ömmuhlutverkið , og var mikið líf og fjör á heimilinu yfir hátíðarnar en þess utan býr ein dóttirin á heimilinu ásamt fimm ára dóttur hennar sem oft er í pössun hjá ömmu og afa . „ Við hjónin tókum hana með í útilegu í sumar en við förum oft í jeppaferðir upp á hálendið og ferðumst mikið um landið . Okkur finnst mjög gaman að tjalda í óbyggðum enda höfum við komið okkur upp góðum útilegugræjum . Í sumar tjölduðum við til dæmis eina nótt langt utan alfaraleiðar , við svokallaða Hitulaug norðan við Gæsavatnaleið . Síðan höfum við líka gaman af því að fara í golf . “ Nánar má lesa um málið í Viðskiptablaðinu . Áskrifendur geta nálgast blaðið undir Tölublöð , aðrir geta gerst áskrifendur hér .